તમે મૂડ મુજબ વર્તો છો? મન થાય એવું કરી શકો છો? મૂડ સારો હોય ત્યારે મૂડને માન આપી એને અનુસરો છો? સારો મૂડ વારંવાર આવતો નથી. એક પતિ-પત્નીની વાત છે. શિયાળાની ખુશનુમા સવાર હતી. વાતાવરણમાં ઝાકળની કુમળી જાજમ પથરાયેલી હતી. બંને કારમાં જતાં હતાં. નીકળવામાં ઓલરેડી મોડું થઈ ગયું હતું. હાઇવે પર હતાં ત્યારે પત્નીએ કહ્યું, વોટ અ બ્યૂટીફૂલ વેધર. એમ થાય છે કે ગાડી રોકીને બહાર ખુલ્લામાં થોડીવાર ઊભું. ટાઢકને ફીલ કરું. પાંદડાં પર બાઝેલાં ઝાકળનાં બિંદુને સ્પર્શું. બે હાથને ખુલ્લા રાખી ઊંડો શ્વાસ લઈ પ્રકૃતિને મારી અંદર ભરી લઉં. પતિએ તરત જ કાર સ્લો કરીને સાઇડમાં રોકી. તેણે કહ્યું, કમ! પત્નીએ કહ્યું, પણ મોડું થાય છેને! પતિએ કહ્યું, હા મોડું થાય છે. પંદર મિનિટને બદલે અડધો કલાક મોડા પહોંચશું. તારો જે મૂડ છેને એ પાછો નહીં આવે. જસ્ટ કમ આઉટ, તને ખબર છે આપણને એવું લાગતું હોય છે કે આપણે વાતાવરણને ફીલ કરીએ છીએ, હકીકતે આપણે તો આપણને ફીલ કરતા હોઈએ છીએ! આપણને આપણા અસ્તિત્વનો પરિચય મળતો હોય છે. આપણે આપણી નજીક જતા હોઈએ છીએ! માણસે પોતાની નજીક જવાનો એકેય મોકો જતો કરવો ન જોઈએ! બંનેએ કારમાંથી ઊતરીને માત્ર વાતાવરણને નહીં, પોતાને અને એકબીજાને પણ ફીલ કર્યાં.